محدث ثناء اللہ امجدی اعظمی

ولادت 
محدث ثناء اللہ امجدی اعظمی مئوی علیہ الرحمہ بانی مدرسہ حنفیہ اہل سنت بحرالعلوم کھیری باغ (مئو ناتھ بھنجن) کی ولادت باسعادت 2 جولائی 1910ء کو محلہ قاضی داموں پورہ (مئو ناتھ بھنجن) ضلع اعظم گڑھ (اب ضلع مئو) میں ہوئی تھی۔

 تعلیم 
محدث اعظمی نے تعلیمی سلسلہ دار العلوم مئو سے شروع  کیا اور بریلی شریف جا کر صدر الشریعہ مفتی امجد علی اعظمی، مفتئ اعظم ہند مولانا مصطفیٰ رضا خان بریلوی اور محدث اعظم پاکستان مولانا سردار احمد قادری علیہم الرحمہ کے دروس‌ حدیث سے مستفید ہوئے۔

 تدریسی خدمات 
محدث اعظمی 1935ء میں فارغ التحصیل ہوئے۔ 1936ء میں بہ سلسلۂ تبلیغ رنگون (برما) تشریف لے گئے۔ 1939ء میں دار العلوم اشرفیہ مبارک پور میں نائب شیخ الحدیث مقرر ہوئے۔ اشرفیہ کے بعد دار العلوم مظہر اسلام بریلی شریف، دار العلوم شاہ عالم احمد آباد، مدرسہ بحر العلوم لطیفیہ کٹیہار، دار العلوم علیمیہ انوار العلوم سرکانہی شریف، مدرسہ حنفیہ اہل سنت بحر العلوم مئو ناتھ بھنجن، جامعہ فاروقیہ بنارس، مدرسہ منظر حق ٹانڈہ میں شیخ الحدیث کے منصب پر فائز ہو کر تدریسی خدمات انجام دیتے رہے۔

 تلامذہ 
● شارح بخاری مفتی شریف الحق امجدی اعظمی (سابق صدر مفتی جامعہ اشرفیہ مبارک پور)، ● قاضئ شریعت مبارک پور مفتی محمد شفیع اعظمی (سابق استاذ ادب وناظم اعلیٰ جامعہ اشرفیہ)، ● استاذ القراء قاری یحییٰ مبارک پوری (سابق شیخ القراء وناظم جامعہ اشرفیہ)، ● بحر العلوم مفتی عبد المنان اعظمی (سابق شیخ الحدیث جامعہ شمس العلوم گھوسی)، ● امام علم وفن خواجہ مظفر حسین رضوی پورنوی (سابق شیخ الحدیث دار العلوم فیض الرسول براؤں شریف)، ● شمس العلماء قاضی شمس الدین جون پوری (سابق شیخ الحدیث جامعہ اشرفیہ ومصنف قانون شریعت)، ● مفتی ظفر علی نعمانی بلیاوی ثم کراچوی (بانی دار العلوم امجدیہ کراچی)، ● مفتی محمد اعظم ٹانڈوی (سابق مفتی وشیخ الحديث دار العلوم مظہر اسلام بریلی)، ● مفتی مجیب اشرف اعظمی ثم ناگ پوری علیہم الرحمہ (بانی جامعہ امجدیہ ناگ پور) وغیرہ۔

 بیعت و خلافت 
آپ صدر الشریعہ کے مرید وخلیفہ تھے۔ نیز مفتئ اعظم ہند اور سید محمد محدث کچھوچھوی رحمہ اللہ وغیرہ سے بھی خلافت حاصل تھی۔

 وصال 
24 محرم الحرام 1411ھ / 15 اگست 1990ء میں محدث اعظمی کا وصال ہوا۔ نماز جنازہ آپ کے شاگرد مفتی محمد شفیع اعظمی نے پڑھائی۔ آپ کا مزار شریف مدرسہ بحر العلوم کے اندر مغربی جانب واقع ہے۔